Την απόλυτη πλειοψηφία στο κοινοβούλιο της Καταλονίας κατακτά ο συνασπισμός των κομμάτων που τάσσονται υπέρ της ανεξαρτησίας σύμφωνα με τα πρώτα επίσημα αποτελέσματα.

Η νίκη του μπλοκ «Μαζί για το Ναι» ανοίγει νέο κεφάλαιο στην υπόθεση της ανεξαρτησίας και θέτει τη Καταλονία σε τροχιά σύγκρουσης με τη Μαδρίτη.

Ο κύριος συνασπισμός «Μαζί για το Ναι» κερδίζει από 63 έως 66 έδρες στο 135μελές περιφερειακό Κοινοβούλιο, ενώ το μικρότερο αριστερό κόμμα CUP, που τάσσεται επίσης υπέρ της ανεξαρτησίας, θα εξασφαλίσει άλλες 11 έως 13 έδρες.

Οι δύο πολιτικοί σχηματισμοί συγκεντρώνουν μαζί το 49,8% των ψήφων.

Η κεντροδεξιά ισπανική κυβέρνηση του πρωθυπουργού Μαριάνο Ραχόι, η οποία έχει αντιταχθεί στις προσπάθειες για την πραγματοποίηση δημοψηφίσματος με θέμα την απόσχιση, έχει χαρακτηρίσει «ανοησία» το σχέδιο για την ανεξαρτητοποίηση της Καταλονίας και έχει δηλώσει πως θα το μπλοκάρει στο δικαστήριο.